ང་ཚོ་བཙན་བྱོལ་ལ་སླེབས་ནས་ལོ་ལྔ་བཅུ་ལྷག་སོང་བའི་རྗེས་སུ་ཡང་ང་ཚོའི་སློབ་གྲྭ་ཁག་གི་ནང་སློབ་ཁྲིད་བརྒྱུད་ལམ་ཨིན་ཇི་བཞག་ཡོད་པ་རེད།བོད་པ་མང་པོ་ཞིག་གི་བསམ་པར་ཨིན་ཇི་དེ་རྒྱལ་སྤྱིའི་སྐད་ཡིག་ཡིན་བསམ་པའི་འཛིན་སྟངས་ལོག་པ་ཞིག་ཡོད་པ་རེད།འོན་ཀྱང་ངས་འཛམ་གླིང་དངོས་སུ་མཐོང་མྱོང་ཡོད།ང་འགྲོ་མྱོང་མེད་པའི་རྒྱལ་ཁབ་ཅིག་ཀྱང་མེད།ངས་ཤེས་ཚོད་ལ་འཛམ་གླིང་འདི་ནང་རྒྱལ་ཁབ་ཉིས་བརྒྱ་ལྷག་ཡོད་པ་རེད།འཛམ་གླིང་མཉམ་འབྲེལ་རྒྱལ་ཚོགས་ཀྱི་ཚོགས་མིའི་རྒྱལ་ཁབ་ཁོངས་སུ་རྒྱལ་ཁབ་༡༩༢ཡོད།རྒྱལ་ཁབ་དེ་དག་གི་ནང་ནས་ཨིན་ཇིའི་སྐད་ཡིག་བཀོལ་སྤྱོད་བྱེད་མཁན་ཨོ་སི་ཀྲོ་ལི་ཡ་དང་།ནིའུ་ཛི་ལེནྜ།ཨིན་ཡུལ།ཨ་རི།ཁེ་ན་ཌ་བཅས་རྒྱལ་ཁབ་ལྔ་རང་ཡིན།དེ་ལས་གཞན་པའི་རྒྱལ་ཁབ་གང་དུའང་ཨིན་ཇི་བཀོལ་སྤྱོད་བྱེད་མཁན་མེད།ཨིན་སྐད་ཀྱི་བཙན་གནོན་འོག་ལ་མེད་པ་རེད།ཉི་འོང་དང་ཀོ་རི་ཡ་སོགས་ཚན་རིག་དང་འཕྲུལ་རིག་སོགས་གང་ཅིའི་ཐད་རྩེ་ཕུད་དུ་སླེབས་ཀྱི་ཡོད་རུང་།ཁོང་ཚོའི་སྐད་ཡིག་ནི་མ་སྐད་ལས་ཨིན་ཇི་མིན།ངའི་སྐད་ཆ་འདིར་ཁྱེད་ཚོས་མོས་མཐུན་གནང་གི་མ་རེད་ལ།ངས་ཀྱང་ཁྱེད་ཚོས་མོས་མཐུན་བྱེད་པའི་རེ་བ་རྒྱག་གི་མེད།